tjetjensk
Tjetjensk er et sprog, der tales af ca. 1 million tjetjenere i Kaukasus, især i selve Tjetjenien, men også af flygtninge i naborepublikkerne. På grund af udvandring og folkeforflytninger tales sproget også af mindre grupper andre steder i det tidligere Sovjetunionen, bl.a. i Kasakhstan.
Tjetjensk tilhører sammen med ingusjisk og tsova-tush sproggruppen nakh inden for den nordøstkaukasiske sprogæt.
Siden 1937 anvendes som skriftsprog en modificeret form af det kyrilliske alfabet. Russisk tales som andetsprog af næsten alle tjetjenere.